钦定古今图书集成/理学汇编/文学典/第127卷 > 《赠苏文忠公太师敕命》宋·高宗
## 钦定古今图书集成/理学汇编/文学典/第127卷 > 《赠苏文忠公太师敕命》宋·高宗

“朕承绝学于百圣之后，探微言于六籍之中，将兴起
于斯文，爰缅怀于故老。虽仪刑之莫觌，尚简策之可
求。揭为儒者之宗，用锡帝师之宠。”故礼部尚书、端明
殿学士、赠资政殿学士、谥文忠苏轼，养其气以刚大，
尊所闻而高明。博观载籍之传，几海涵而地负；远追
《正始》之作，殆玉振而金声。知言自况于孟轲，论事肯
“卑于陆贽。方嘉祐全盛，尝膺特起之招；至熙宁纷更，
乃陈长治之策。叹异人之间出，惊谗口之中伤。放浪
岭海而如在朝廷；斟酌古今而若斡造化。不可敓者，
峣然之节；莫之致者，自然之名。”经纶不究于生前，议
论常公于身后。人传元祐之学，家有眉山之书。朕三
复遗编，久钦高躅。王佐之才可大用。“恨不同时；君子
之道暗而彰，是以论世。倘九原之可作，庶千载以闻
风。惟而英爽之灵，服我衮衣之命。”可特赠太师，馀如
故。绍兴三十二年二月　日。